
Modern kori rabszolgaság Magyarországon, avagy a kényszermunka hazai gyakorlata

Kutatásom középpontjában a modern kori rabszolgaság jelenségének különböző megközelítésből történő elemzése áll, amely deliktum – annak ellenére, hogy a köztudatban a régmúlt homályának feledésébe veszett jelenségként él - mind hazai, mind nemzetközi szinten súlyos veszélyt jelent a társadalomra. Erről tesznek tanúbizonyságot az elmúlt évek e kérdéskörben született nemzetközi iránymutatásai, illetve Büntető Törvénykönyvünk erre fókuszáló 2020-as módosítása. Utóbbival összefüggésben kijelenthető, hogy az azóta ugrásszerűen megnövekedett esetek száma nem a bűncselekmény egyre gyakoribb megvalósulására, sokkal inkább arra utal, hogy egyre több esetet derítenek fel. A kérdés: milyen mértékben van jelen a XXI. században hazánkban a modern kori rabszolgaság?
Feltett szándékom, hogy egy áldozatközpontú szemléletet nyújthassak e tanulmány által reprezentálva a sértetti jogokat. A dolgozat további célkitűzése rávilágítani arra, hogy a bűncselekmény elkövetői felelősek az áldozatok szenvedéséért, dehumanizálásáért és a társadalomban okozott kárért. Empirikus vizsgálataim során különös figyelmet fordítottam arra a kérdésre, hogy a kényszermunka bűntettének megvalósítása során milyen mértékben érvényesül az áldozatok sanyargatása, a sértettek pszichológiai szempontból miképp élik meg az elkövetés pillanatában a tényt, hogy bűncselekmény áldozatai, illetve felmérik-e egyáltalán, hogy deliktum valósul meg a sérelmükre. Az áldozatok történetein keresztül a tanulmány betekintést kíván nyújtani a hazai valóság egy részletébe, ennek keretein belül abba, hogy Szarvason, a „kényszermunka központjában” milyen az ottélő embereknek e bűncselekményhez való viszonya, továbbá milyen adatok ismerhetők meg ezen a kényszermunka szempontjából kiemelkedő jelentőséggel bíró településen.
A dolgozatban sor kerül de lege ferenda javaslatok kidolgozására is, amelyek a hatékonyabb prevenciós és büntetőjogi intézkedések megvalósítását célozzák. Végezetül az előbbiek mentén kirajzolódó bűnmelegelőzési stratégia felvázolására került sor, amellyel reményeim szerint csökkenthető az elkövetések száma.
Ejtsünk minél több szót a témában, fontos, hogy a társadalom minél szélesebb rétegei ismerjék fel e problémát. Ne hagyjuk figyelmen kívül azon embereket, akik áldozatai a modern rabszolgaságnak. 



